khistorydata/jeongjo-sjw-relations huggingface dataset:
정조 7년 · 강
以趙學敏爲 溫陵參奉。口傳也。
정조 7년 · 목
敎曰。 溫陵參奉有闕之代。令次堂擧行。
정조 7년 · 강
召見雜科試官及擧子于誠正閣。典醫監提調鄭一祥。司譯提調李★(土+甲)禮曹判書徐浩修。觀象監提調李崇祜。
정조 7년 · 목
予曰。律科之全闕何故。雖云雜科。全數闕榜。事涉如何矣。一祥曰。律深文受講故全闕矣。予曰。擧子以榜次進講也。此亦呼新來乎。一祥曰然矣。子曰。問于漢學。欲製乎。欲講乎。擧子等奏曰。能做箴銘頌矣。予曰。應製云者。皆是譯科乎。★(土+甲)曰然矣。予曰。雖不善做。何傷之有。能做者使之別坐。仍出御題冽泉樓銘。使政院各給試紙。陰陽科壯元洪九成進伏。予曰。壯元二字。例書於儒巾。而今胡不書。皆令書之也。崇祜曰。出給講章乎。予曰好矣。禮判與提調同坐。出講章畵數。高者使之別坐。以待施賞也。陰陽科譯科醫科。以次進講訖。予曰。通則紙二卷。略則紙一卷。施賞也。予曰。禮曹參議尹東晚。刑曹郞廳一員。率律生入侍。三試官依殿講規式試取。檢律李仁成爲參試好矣。予曰。不參律科。則不得爲檢律乎。一祥曰然矣。予曰。律科元數幾何。一祥曰。初試爲十三人矣。予曰。律官講。亦於禮曹而設行乎。一祥曰然矣。予曰。抽栍官及差備官。皆令入來。自外試講時。誰出講章乎。一祥曰。禮判出講章矣。予曰。然則禮判爲之也。予曰。今見律講。矇然若此。特將不得照律文矣。人之生死。專係此輩之手。古人以不讀律文。有非之者。況律官乎。其關係誠非細矣。繼自今卿等須各別申飭。予曰。明日雜科唱榜後。製述人當施賞。皆令退去。予曰。巡將望。向旣申飭。則何故擬入如此輩乎。勢難每每㴠容矣。予曰。前兵判向日記過時。旣不卽納符。今又緩緩若此。極爲駭然。授宣傳官左隻。使之奪符以來。予曰。旣命奪符。則兵判何尙今不來。斯速知入。
정조 7년 · 강
罷兵曹判書鄭好仁職。
정조 7년 · 목
因兵曹巡將啓目。敎以此亦官方。前此申飭。何等截嚴。而除非遠道人。或有來歷者。則豈可冒禁濫擬乎。此似細事。近來銓官行政之際。殆無顧忌之故。此等處。自不免干冒。豈可每每㴠容。此啓目勿施。卿則罷職。
정조 7년 · 강
給谷城等邑燒戶恤典。
정조 7년 · 목
敎曰。今覽完伯狀啓。谷城燒戶爲四十餘戶。和順燒戶。爲二十餘戶。事極矜慘。原恤典外。依他道別恤典近例。會付穀中。使之題給。仍令地方官。各別顧恤。毋至顚連之境事。令廟堂行會嚴飭。
정조 7년 · 강
汰宣傳官李寅植。
정조 7년 · 목
敎曰。當該宣傳官爲先汰去。
정조 7년 · 강
命麟山前僉使崔爀罪名。考例稟處。
정조 7년 · 목
因兵曹崔爀取招草記。敎以。罪名考例稟處。
정조 7년 · 강
遣承旨詣 宗廟。奉審摘奸。
정조 7년 · 강
命前兵曹判書鄭尙淳等本職。竝仍任。
정조 7년 · 목
敎曰。國綱所在。不可無處分。雖已略施薄警。情禮有無。初不區別。殊欠綜實之義。況今動駕隔日。位著俱空。合有闊狹之擧。前兵曹判書鄭尙淳。前戶曹判書徐有隣。前刑曹判書鄭好仁。前工曹判書李★(土+甲)。前司直金華鎭。前副司直徐有慶鄭昌聖。前右參贊鄭民始。前禮曹參判朴祐源。前副司直鄭志儉。沈頤之尹師國李敬養。前大司成申大升。前司直黃昇源李時秀林錫喆。前司果李頤祥。竝敍用。生疏之致。不必深咎。前承旨嚴思晚李鼎揆金載瓚亦爲敍用。又敎曰。政官牌招開政。罷散諸窠。兼職未差之窠。竝差出。又敎曰。位著乏人。罷散諸窠。雖令差出。將未免以其人代其代。其爲苟且。無異於仍任。前兵曹判書鄭尙淳。前同成均金華鎭。前右參贊鄭民始。前戶曹判書徐有隣。前刑曹判書鄭好仁。前工曹判書李★(土+甲)。前禮曹參判李崇祜。前刑曹參判金履素。前兵曹參判朴祐源。前右尹洪秀輔。前直提學鄭志儉。前大司成申大升。本職竝仍任。齋宿在今夜。仍卽牌招察任。又敎曰。前守禦使鄭民始仍任。卽爲牌招。傳授密符。又敎曰。前直提學鄭民始。仍任檢校。牌招齋宿。又敎曰。直提學鄭志儉。旣已仍任。牌招察任。前直閣金載瓚爲檢校。一體牌招。以爲備員淸齋之地。
정조 7년 · 강
遞承旨尹東晚。以吳載純鄭存中爲承旨。
정조 7년 · 목
敎曰。同副承旨聞其病勢。果難跨馬許遞。前望單子入之。
정조 7년 · 강
命隨駕營留陣營。明日聚軍。日出後爲之。
정조 7년 · 목
敎曰。隨駕營留陣營。明日日出後聚軍事分付。又敎曰。明日聚軍。旣令日出後爲之。闕門開門。比常時差晏爲之。但於快明後爲之事知悉。
정조 7년 · 목
敎曰。遐方之人。無怪乎未諳院例。前承旨李鼎揆相當窠。今日政擬入。實職則旣皆仍任。此人未免獨漏。前承旨嚴思晚。參議見窠。一體擬入。○以李度謙爲校理。尹尙東爲副校理。沈豊之爲同春秋。金華鎭爲判尹。鄭一祥爲內局提調。
정조 7년 · 강
詣 永祐園。行酌獻禮。仍經宿。
정조 7년 · 목
具戎服乘輿。出賓陽門。至仁政門外上馬。由館峴至 景慕宮前路下馬。步過乘駕轎。予曰。都承旨進詣 景慕宮。奉審以來。到興仁門內。承旨李亨元奏曰。都承旨吳載純奉審後。來詣衛外矣。予曰。到 園所後。使之入奏也。到興仁門外。領府事金尙喆袛送路左。敎曰。領府事入侍事。史官傳諭。尙喆偕入。予曰。卿如可自力。可能追到 園所否。尙喆曰。謹當進詣矣。予曰。京畿監司使之入侍。注書沈晉賢。以畿伯已爲前進。在安樂峴之意回奏。予曰。然則到 園所後。使之來待也。詣 園所入齋室。改具淺淡服。乘輿至紅箭門降輿。至版位行再拜禮。仍詣 園上。周廻奉審後。入小次。少頃出就丁字閣位次。行初獻禮。亞獻官判府事鄭存謙。終獻官左議政洪樂性。行禮如儀畢。還詣齋室。○敎曰。上號禮成。來省 園寢。小子至慟。益復難忍。 園屬施賞。亦屬伸意之一端。 宮園無間。所已施於 宮屬之例。烏可不用於 園屬。 本園別檢尹序東。參奉李彥植。竝陞六。政官牌招開政。陞遷擬入。 宗廟事知守僕。 本園守僕帖加成給。其餘待令京守僕。令該曹米布從厚題給。守護軍等。限一年免役。旣有可據之已例。其在廣惠之道。豈容慳惜。本地方官。楊州境內士民當年條還耗。特竝除捧事。自備局卽爲行會。予曰。此傳敎卽令頒布。守禦使及 園司官。使之入侍。守禦使鄭民始。別檢尹序東。參奉李彥植偕入。予曰。楊州民人亦有結錢乎。民始曰。楊州則旣無田稅。故結錢亦無所納矣。予曰。楊州牧使。使之來待。禮房承旨入侍。李在學偕入。予曰。俄下傳敎還入。限一年免役五字。以依例施賞改書。予曰。領府事來在依幕。失攝可悶。先爲入城事。史官傳諭。出齋室乘輿。登 園所主峯。敎曰。村民之路傍觀光者。招來進前。宣傳官率十餘人進前。予曰。爾等之疾苦何如。有何弊瘼乎。民人等奏曰。無他疾苦。而只緣種糧之乏絕。姑未始耕播之役矣。予曰。何以則可救此患乎。民人等曰。如得貢物發賣米。則可以救急矣。予曰。使判尹及大同堂上相議。區劃以給也。還詣齋室。予曰。畿伯與楊牧。使之入侍。京畿監司李亨逵。楊州牧使兪彥鉉偕入。予曰。楊牧先爲還官。以俄者畿伯狀啓中知委事。卽爲遍諭於民人等。俾各知朝家恤念之意也。楊州農形及賑政如何。彥鉉曰。麥農可占大登。賑政則今幾垂畢矣。予曰。賑口加付爲幾何。彥鉉曰。次次加付。今爲一千六百口矣。予曰。有大同乎。彥鉉曰。楊州則大同皆爲儲置矣。予曰。判尹使之入侍。金華鎭偕入。予曰。俄者民人等所請。何以爲之乎。華鎭曰。此乃字內。故民人等皆得受食。發賣云。而渠輩所請。乃奉常寺貢物米。預爲受食。秋成後。以米捧給貢人云矣。予曰。如是無妨於公私者。依願許施也。華鎭曰。惠堂則欲給五六十石。而渠輩則必欲受百石云矣。予曰。雖百石。何必持難乎。以百石許給可也。此非可以傳敎爲之者。卿與惠堂。往復處之也。○敎曰。今番 景慕宮上號後。凡諸賞典。無或慳惜。予意豈亶然哉。所以施惠廣恩之方。在此一擧故耳。內而掖庭及各司下屬。外而八路民庶。擧蒙一視之澤。而獨此軍兵。未免闕漏。渠輩豈無向隅之嘆。況於 宮園動駕。連日陪扈勞役。又甚不些。由前由後。不可無軫念之擧。且思之。朝家有大慶。或設觀武才。或設別試射。便成應行之舊典。則今日來此。尤宜修明。初一日 景慕宮追上 尊號時及初四日 永祐園展拜時。隨駕將士軍兵。旬前親臨郊館。行別試射。以此令各該營知悉。設初試除初試之類。竝依舊例爲之。應赴名色。當別下傳敎。亦令以此知悉。又敎曰。別試射初試。再明日慕華館南小營南別營等處。從便分所設行。自各其營大將。中軍禁軍別將各番將各營別將千摠及武臣堂上堂下侍衛內乘宣傳官別軍職駕前駕後禁軍攔後馬兵武藝出身武藝別監別技軍御前前排軍挾輦軍槍劍軍。內吹兼內吹招搖旗及駕前旗幟手。竝除初試直赴親臨日。其餘將官將校軍兵等設初試。依所下規矩試取事分付。又敎曰。今番別試射初試規矩。將校及馬軍。柳葉箭一分以上修試記。步軍鳥銃一分以上修試記事分付。親臨日則亦以柳葉箭鳥銃取邊一中以上。以此分付。又敎曰。 永祐園參奉別檢。今日政差出。參奉雖是初仕。令次堂擧行。又敎曰。明日辭 園禮。晚後爲之。時刻待下敎。隨時爲之。予曰。訓將禁將兵判使之入侍。兵判鄭尙淳。訓將具善復。禁將李敬懋偕入。予曰。兵判出去。兵曹隨駕軍兵應射諸人各名色。詳錄以入。予曰。隨駕軍門千把摠以下各頭目。皆令招入。予命善復敬懋亨元及禁軍別將申大謙。以別試射傳敎諺語。宣諭於諸將官。予曰。判府事入侍事傳諭。徐命善偕入。予曰。楊州民人還上。俄令除耗矣。命善曰。俄伏見傳敎下者。果是格外之大惠矣。予曰。今將閉門。而 園寢至近之地。有難如例吹打。亦不可放砲。只以擂鼓三通。大喝三聲爲節次。而此後則以此爲例。載之兵房故事及宣傳官廳謄錄可也。閉門後。內作門內。只軍士房承旨及翰注兵曹禁喧郞廳外。勿令留待事分付。
정조 7년 · 목
以徐有慶爲大司憲。尹★(日+夾)爲 永祐園參奉。初仕也。
정조 7년 · 강
命楊州還耗蕩減之意。一一曉諭。
정조 7년 · 목
因京畿監司李亨逵。楊州士民等還耗蕩減事狀啓。敎以。除耗之命。實屬拔例之擧。萬一有惠未下究。眞僞相幻。是豈今日特命蕩減之本意。更以此意。嚴飭京畿監司處。令該牧使。今日內馳還本牧。一一曉諭。形止牒報後。仍卽狀聞事回諭。
정조 7년 · 강
命豹虎捉得將領加資。
정조 7년 · 목
因御營廳禧陵近處。豹虎二頭捉得草記。敎以。昨日旣捉一頭。今日又捉二頭。然則合爲三頭。將領加資。軍兵別單。竝依向日下敎爲之也。
정조 7년 · 목
具淺淡服乘輿。到紅箭門外降輿。就版位行辭。園禮。還詣齋室。○敎曰。侍衛百官插羽。又敎曰。昨日傳敎中。遺漏扈衛軍官忠壯忠翊衛等。竝其將領。自本廳該曹。設初試。試取。隨駕營把摠哨官敎鍊官兵曹堂上軍官事知忠義捧持別破陣椎牌軍近仗軍士。竝依前例除初試事分付。內侍府掖庭署。一體除初試應試事分付。又敎曰。郊館親試。以旬前爲之事。昨有下敎。而明日再明日初試相値。三明日卽燈夕。宜令軍民休息。旬後文武科覆試相値。以初九日爲之事分付。又敎曰。初九日慕華館別試射時。依例除插羽。只佩劍。堂下靑天翼事分付。又敎曰。 永祐園洞口。至興仁之門。捧上言。還宮時至。具戎服乘輿。出洞口降輿。上馬至東關王廟。○敎曰。東廟歷臨。下馬。詣東廟行再拜禮。入小次。○敎曰。東南兩廟。今日入直廟司。邊將除授。守僕及軍士等。傡從厚施賞。出小次乘馬。至興仁門內。敎曰。捕將之門內柢迎。萬萬駭然。記過待令。又敎曰。左右捕將越俸三等。至 景慕宮前路下馬。步過上馬。至仁政門下馬。乘輿入賓陽門還宮。
정조 7년 · 강
江華留守金魯鎭上疏請往省先壠。賜批許之。
정조 7년 · 강
大司成申大升疏辭新除泮長之任。賜例批。
정조 7년 · 강
命守禦廳畿營管理營陣上待令將校軍兵。一體應赴於郊館親試。
정조 7년 · 목
敎曰。禁將之馳詣先廂時。嫺於制馬。穿出數重圍。三文宰之馳馬。突過溝塍。俱甚可嘉。禁衛大將李敬懋。守禦使鄭民始。京畿監司李亨逵。開城留守徐有防。內下筒箇一部賜給。其在一視之道。守廳何異於三營。畿營松營亦何間於守廳。況行跪迎之禮。守禦廳京畿監營管理營陣上待令將校。除初試。軍兵說初試。一體應赴於郊館親試日分付。三處初試。再明日合設一所。依昨日所下規矩試取事。亦爲分付。
정조 7년 · 강
命隨駕軍兵試取。明日內畢試。
정조 7년 · 목
因兵曹隨駕軍兵試取單子。敎以。軍兵之連日等待。實屬可悶。多設貫革。使之明日內畢試。各項名色摠數。卽爲別單書入。○因訓鍊都監隨駕軍兵試取單子。敎以。各各色及摠數。卽爲別單書入。軍兵之連日等待可悶。多設貫革。分所試取。明日內畢試。如或果難爲之。他公廨。從便分所似好。卿其酌量爲之。形止更爲草記。以此意亦令禁營知悉。摠數書入及明日畢試等事。竝依卿營擧行也。○因御營廳隨駕軍兵試射單子。敎以。除初試及初試應試名色及摠數單子。卽爲書入。○因扈衛廳軍官明日初試設行草記。敎以。慕華館訓局說所相値。說行於他公廨。又因躬進試取草記。敎以。安心勿待罪。御營初試。若說於訓鍊院。本廳初試。行於君子亭或蕩春臺也
정조 7년 · 강
判下兵曹郊館幸行時。軍兵磨鍊草記。
정조 7년 · 목
因該曹草記。敎以。其在均勞佚之義。宜念參量之方。御營廳爲先廂。而步軍五哨。騎士三番隨駕。摠戎廳爲後廂。訓局禁營馬步軍中。初一日初四日動駕時。內外各處入直軍。竝付後廂陣。禁軍則 園所動駕時休番。竝爲隨駕。以此磨鍊節目也。○敎曰。慕華館設布帳。置之。
정조 7년 · 강
召見漢城判尹金華鎭于誠正閣。
정조 7년 · 목
予曰。 永祐園植松。尙多未盡處。 園所要緊處。近成樵路。此則昨日奉審時。卿亦所覩者。事極未安矣。華鎭曰然矣。非但樵路。今若置之。則將有漸坦之慮矣。予曰。卿與訓將。更詣 園所。量其地形可植處。無一疏漏。而今則節序已晚。待秋成爲之也。華鎭曰。臣之所見如此。而未及仰達矣。聖敎如此。謹當奉行矣。
정조 7년 · 강
命楊州衙舍後岡補築之功。毋至虧簣。
정조 7년 · 목
承旨鄭存中啓言。楊州衙舍後岡。屢經雲觀相地之所也。每當雨潦。水勢盛大。兩邊岡脊。多被衝破。故臣待罪本牧時。略加補築。而功役未盡。易致虧簣之歎敢達矣。敎以。所奏儘有意見。以此意令該道道伯知悉。往復本牧。使前倅已始之功。毋至虧簣之歎也。
정조 7년 · 강
景慕宮正堂內鐙子全修改。命提調一員進去。
정조 7년 · 목
因禮曹景慕宮正堂正門內鐙子全修改草記。敎以。與 廟內有頉處有異。不必進去。奉審提調一員。明日進去修改。而亦不必告事由矣。
정조 7년 · 강
命柳象經家食物頒給。周宰成旌表。令該曹稟處。
정조 7년 · 목
因丹城幼學柳象經上言。敎以。玆事已於伊時筵中有下敎。則該曹何不別白行會。致此呼籲乎。大抵孝㤠之非贈非復。賞無可施之人。特下題給食物之命。蓋以其人設或已死。其家必有妻孥故耳。恩典之仍以不施。是豈臨殿躬閱之本意。更令該曹。枚擧此意。知委京外。食物使之一一依傳敎頒給。形止狀聞事分付。○因漆原幼學周鳳朝上言。敎以。漆原周宰成之忠義。其子道復之孝行。可謂卓然。至於丙申事。尤令人歎尙。錄用之命。旣在 先朝。申飭銓曹。無或如前淹滯。旌表一款。亦令該曹草記稟處。
정조 7년 · 목
因刑曹擊錚人捧供草記。敎以。卿之草記。頗有意見。殊甚可尙。然無於古之例。何必創出。且濫猥之類。勘罪之時。自可或刑或杖。此草記今姑置之。又因閑良鄭璲擊錚原情草記。敎以。兩隻自本曹嚴處草記。俾無更訴之弊也。又因禁衛營鄕軍南次孫原情。令道臣査問草記。敎以。其矣所訴。雖難究信。玆事旣登於繡啓。必有苖脈。酷施刑杖。枉殺人命。至於三人之多。眞有是也。成光默事。萬萬駭痛。令該道道臣。除尋常。各別親執嚴査。使之狀聞後稟處。又因罪人金兌寶子古宏擊錚。原情勿施。嚴繩事草記。敎以。爲父訟冤。不必嚴繩。此則元供辭。但令勿施也。
정조 7년 · 강
給位羅鎭燒戶恤典。
정조 7년 · 목
黃海監司沈念祖。以位羅鎭民家燒燼馳啓。敎以。位羅被燒民家。若是夥然。元恤典外。以會付某樣穀。依他道別恤典近例。使之擧行後。形止狀聞事。自廟堂行會。
정조 7년 · 강
命趙漢弼。移送秋曹勘處。
정조 7년 · 목
兵曹啓言。彰義門南邊趙漢弼爲名漢。越城被捉。移送秋曹。嚴加究覈。該守直禁軍等請汰去。敎以。昨日動駕相値。今日來告。則足以爲罪。且有捉納之功。功罪可謂相準勿汰。厥漢欲越與眞越。不無行未行之殊。以此意分付該曹。勘處後草記也。
정조 7년 · 강
命罪人林䳽來等。各別嚴防。
정조 7년 · 목
因全羅監司趙時偉。罪人林鶴來到配狀啓及咸鏡監司徐有寧。罪人大圭等到配狀啓。與濟州牧使李文赫[爀:I-PERSON]。罪人復調復赫到配狀啓。竝敎以。此等罪人。各別嚴防。萬一疏虞。自卿難免重勘。惕念擧行事回諭。
정조 7년 · 목
予曰。扈衛廳試射。設行於何處。注書沈晉賢。以設行於北營之意回奏。予曰。監試會試一二所。詣闕與否知入。
정조 7년 · 강
監試覆試一二所進榜目。
정조 7년 · 목
一所幼學兪山柱居首。二所幼學閔種吉居首。
정조 7년 · 강
遞承旨徐龍輔鄭東浚。以黃昇源金載瓚代之。
정조 7년 · 목
敎曰。左副承旨許遞。前望單子入之。又敎曰。右副承旨許遞。前望單子入之。
정조 7년 · 강
同副承旨鄭存中疏陳應避之嫌乞遞。批下該曹稟處。
정조 7년 · 목
存中與右副承旨金載瓚。有妻姨姪應避之嫌也。
정조 7년 · 강
遞承旨鄭存中。以李重馥代之。
정조 7년 · 목
敎曰。陳疏承旨許遞。前望單子入之。
정조 7년 · 강
命好雨均沾與否。一一狀聞。
정조 7년 · 목
敎曰。好雨知時。民事萬幸。諸路均沾與否。先從營下所見。劃卽登聞。因又關飭列邑。使之陸續報來。亦須一一枚擧狀聞事。令廟堂行會諸道。
정조 7년 · 강
命上京守令。皆令明日還官。
정조 7년 · 목
敎曰。農務方殷。此時守令。不容暫刻曠任。差使員及受由上京守令。皆令明日還官。別軍職中。以參班上京守令。亦令試射還宮後。當日還官。無或遲滯之意。各別嚴飭。
정조 7년 · 강
命生進放榜。初八日進定。
정조 7년 · 목
敎曰。生進放榜日子。以初九日推擇云。動駕相値。又若退定於畢試後。則遐方儒生之許久滯京。亦甚可悶。放榜。以初八日進定。親臨處所。以仁政殿爲之。又敎曰。日子進定。遐土儒生唱榜諸具。必多難辦。初八日唱榜殿座。以午正後爲之。應榜生進。亦於晚食後來會事。預爲分付。
정조 7년 · 목
以尹㬦爲校理。李泰永爲副校理。洪樂命爲知敦寧。徐有隣爲知經筵。
정조 7년 · 강
判下秋曹擊錚人等原情草記。
정조 7년 · 목
因刑曹擊錚人李彥翼原情草記。敎以。本事令本道査處。又因李須才原情。敎以。本事事係民隱。卽令道臣詳査決處後狀聞。厥漢雖非四件事。謂之切冤。亦無不可。然則此續典伸理條所許之事。分揀放送也。又因金光祿原情。敎以。猶屬爲父事。分揀放送。又因裴玄珪遠配草記。敎以。所謂隄防壞了無餘。而此輩又敢生意。呼冤事。在 先朝處分。關係何如。則其爲鳴冤。尤極痛駭。依草記嚴刑遠配。小懲覬覦之徒希望之習也。又因李召史原情草記。敎以。爲夫所訴。不必深罪。但令勿施也。○敎曰。今番擊錚人供辭猥濫人勘律中。初一日擊錚。係是宥旨前事。特竝分揀放送事。分付刑曹。
정조 7년 · 강
命捕盜軍官扈輦隊試射。惕念擧行。
정조 7년 · 목
兵曹以捕盜軍官扈輦隊試射退行啓允之。敎以。此輩每於試射。有亂雜之弊。今番卿各別致察。萬一如前。卿難免不能檢飭之失。惕念擧行。
정조 7년 · 강
召見承旨李在學黃昇源于誠正閣。
정조 7년 · 목
予曰。生進唱榜日子進定。遐方儒生諸具。慮有窘急之患。又聞近畿儒生。科後卽下去云。又慮有不及之歎。在學曰。招致典僕問之。則科儒皆下去。無一人在泮。而又多有諸具未備之慮云矣。予曰。去夜所下唱榜進定備忘記還入。予曰。軍士房承旨出去門外。試射擧案修正持入。予謂昇源曰。爲海伯時。凡事何不修明。有此錯謬之多耶。昇源曰。爲人昏謬。觸事生疣。而屬被聖恩之寬恕。不至重辟矣。予曰。然而皆屬公罪。其何過慮也。
정조 7년 · 강
奉謨堂璿源世譜奉安時。命展拜。
정조 7년 · 목
敎曰。明日 奉謨堂璿源世譜奉安時及奎章閣肅廟朝御筆奉揭後展拜時。出宮出協陽門。從永肅門入。該房知悉。又敎曰。明日展拜時。雲劍置之。堂上堂下侍衛。只以入直磨鍊。別雲劍以再明日受點人仍用。挾輦軍亦以弘化門入直軍擧行。
정조 7년 · 강
命生進放榜進定之原備忘勿施。
정조 7년 · 목
敎曰。諸科放榜擇日書入中。生進放榜。改推擇日子。未卽改書之故。但知初九日之爲元定日。至有進定之命矣。今始聞之。改擇日卽十一日云云。昨日進定之命。大是錯誤。原備忘勿施。雖以該曹該房言之。備忘記中。有初九日三字。則何不言送政院。政院亦何不提稟。當該承旨雖是生疏之人。不可無警。遞差。遐方儒生。則聞此進定之命。必多窘速之歎。以此備忘記。卽爲分付成均館。使諸生知悉。
정조 7년 · 강
遞承旨金載瓚李重馥。以金宇鎭徐鼎修嚴思晩爲承旨。
정조 7년 · 목
敎曰。近來院事皆如此。當該承旨遞差。又敎曰。同副承旨許遞。
정조 7년 · 강
召見禮堂于誠正閣。判書徐浩修參判李崇祜。參議尹東晩。
정조 7년 · 목
予曰。卿等以何事入來乎。浩修曰。元子宮封胎。以今月初十日卯時推擇。而 先王朝有定式。藏胎處所。以禁苑爲定。此乃定式後初擧行事。而事係莫重。室封制樣及藏胎時儀節。不可不一番稟定。故臣等入來矣。予曰。制樣何如云耶。浩修曰。有埋石有立石。築土封之。加以莎草。入金銀少許及朱砂雄黃之屬云矣。予曰。動駕在近。初十日似難爲之。更爲推擇也。浩修曰。明日 奉謨堂展拜時儀注。以黑團領磨鍊。而宗簿堂郞。永肅門外退去。閣臣差備官柢迎於門內。當爲陪進矣。閣臣。以時原任竝爲塡差乎。予曰。閣臣時任絕少。以原任竝差也。
정조 7년 · 강
命應射第次區別等待射放分所事。分付。
정조 7년 · 목
敎曰。應射第次。兵曹判書守禦使禁衛大將訓鍊大將。御營大將摠戎使摠管京畿監司開城留守。中官別軍職宣傳官內乘五衛將摠府郞廳武兼部將。雲劍守門將司謁司鑰禁軍別將。各營中軍扈衛別將禁軍各番將。各營別將千摠騎士將把摠哨官。京畿監營中軍事知忠義司禁差備別監。駕前別抄駕後禁軍武藝出身。武藝廳攔後別隊馬兵待令弓矢人蛟龍旗奉持標旗奉持纛差備椎牌軍別技軍別看役。兵曹堂上軍官各營敎鍊官扈衛軍官訓局軍官各營別軍官各營別武士。禁營別騎衛捕校禁軍騎士馬兵畿營松營將校等。竝付帳殿試所。應放第次。龍虎營內吹兼內吹招搖旗手駕後號令旗手近仗軍士別破陣初試入格標下軍。守禦廳所管招搖旗手。初試入格標下軍。訓鍊都監所管武藝廳兼內吹挾輦軍御前前排軍。駕前旗幟手招搖旗手別技軍。御帳幕軍武藝廳雨具軍初試入格標下軍及步軍。禁衛營所管兼內吹槍劍軍招搖旗手初試入格標下軍及鄕軍。御營廳所管兼內吹招搖旗手駕前號令旗手。初試入格各色軍。摠戎廳所管招搖旗手。初試入格標下軍。兵曹所管司僕牽馬陪扈輦隊。扈衛廳所管初試入格標下軍。畿營松營所管初試入格標下軍等。分赴洗馬坪試所。以此令試官及各營將臣悉知。預先秩秩區別等待。開場後。若有雜拏之弊。難免不飭之責。俾各惕念擧行。又敎曰。射放除初試及初試入格人應試之數。幾近五千。一日之內。勢難畢試。館所親臨處。則射技試取。洗馬坪分二所。鳥銃試取。館所則柳葉箭設十貫革。洗馬坪一所。則鳥銃設二十四貫革。二所則鳥銃設六貫革事。預爲分付試官。依此各別擇差。
정조 7년 · 강
命動駕時。斥堠伏兵置之。替代軍各以二十名分付。
정조 7년 · 목
敎曰。再明日動駕時。高峯斥堠通路伏兵置之事分付。又敎曰。東營集春營訓局替代軍。各以二十名替代事分付。
정조 7년 · 강
召見直提學徐有防。宗簿提調鄭一祥于誠正閣。
정조 7년 · 목
予曰。譜略之紬衣幾件。花衣幾件知入。注書申大龜。以 璿源譜略進上十五件內。紬衣爲二件。菱花衣爲十三件回奏。予曰。譜略十五件內。紬衣二件。國朝御牒。 八高祖圖。 王妃世譜。竝奉安。 御筆懸板姑爲置之。予曰當內入於別殿者入之。其餘諸件。盡送于內閣。校正堂郞及寫字官各工員役。勿漏書啓。宗簿提調以下退去。予曰。宗簿提調及宗簿正間。如有在於闕中者入侍。提調鄭一祥進伏。予曰。 宣廟朝內外孫嫡長派。卿其細考書入。予曰。軍士房承旨入侍。李亨元進伏。予曰。雨意猶未快霽。明日動駕。更觀雨勢。待下敎擧行。仍命兵房笏記取來。
정조 7년 · 강
璿源譜略御製序文書寫官以下。施賞有差。
정조 7년 · 목
敎曰。 璿源系譜紀略 御製序文書寫官奎章閣提學兪彥鎬加資。跋文製述官議政府左議政李福源厩馬一匹面給。校正堂上同知敦寧府事李瀁。纂修監印校正官花陽君榷。西淸君煋。竝加資。書寫官安川君烓熟馬一匹賜給。句管堂上安春君烿。海溪君★(火+集)資窮。各熟馬一匹面給。提調行副司直鄭一祥熟馬一匹賜給。議政府左參贊李命植半熟馬一匹賜給。知中樞府事鄭民始日淺勿論。都廳宗簿寺正金峙默加資。郞廳主簿吳彥敎。直長尹美基。別工作監役官鄭必淳竝陞敍。未陞者陞六。監役官李羲寅日淺勿論。書寫忠義衛金宗敬張起周李熻。別無優劣。竝相當職除授。國朝御牒八 高祖圖璿源譜略 御牒跋文書寫寫字官朴履孝吳載述洪鼎運。竝依例加資。安福臣加資屬耳。相當職調用。其餘寫字官等。令本衙門高品付料。已付料人。令該曹從厚施賞。唱準等之效勞於國役。莫若近日。寶鑑印役賞典。姑不從厚爲之。欲待今番譜牒畢役故耳。書啓中五人。更令本館。往復本寺。仍又參考前後效勞。區別分等草記。計士畵員錄事員役工匠等。竝令該曹。參考前例。分等施賞。
정조 7년 · 강
璿譜及 御筆扁額。命涓日奉安。
정조 7년 · 목
敎曰。雨執如此。 璿譜及 御筆扁額。更待下敎。待晴奉來。如已離發。內入。當權安別殿。更卽涓日奉安。以此知悉。
정조 7년 · 강
安春君烿上疏請改宗臣資號。賜批。
정조 7년 · 목
疏略曰。 列聖朝尊號中文字。與宗臣資號相同。則稟旨改稱。已有近例。今此 景慕宮尊號中。綏德二字。與宗臣從一品資號相同。則臣子分義。不可不趁速稟改。亟命攸司。改定資號。批以。下該曹稟處。
정조 7년 · 강
吏曹以宗臣資號收議啓。
정조 7년 · 목
該曹啓言。觀此安春君上疏。則 景慕宮追號上。尊號綏德二字。與宗臣從一品資號相同。依例改定。而事體不輕。請議于大臣稟處。從之。又啓言。問議于諸大臣。則俱以爲。朝臣資號及名字。若同 尊號字。則改其資號。義理事體之所不可已者。亟宜改定。無容更議云。大臣之議如此。綏德之綏字。請以宜字改定。允之。
정조 7년 · 강
右參贊鄭民始上疏請往省先壠。賜批許之。
정조 7년 · 강
校理尹㬦上疏自引乞遞。仍論試弊。賜批。
정조 7년 · 목
疏略曰。臣向於月正朝參。猥隨諸儒臣後。略陳一二時弊。辭未達意。聲罪狼藉。愧懼自切。屛伏鄕廬。不料聖上。過加容貸。拔於衆謗之中。臣誠感激。不覺涕淚之被面。噫。相規之言。臣固自服。而焉用之目。便一彈駁。以此以彼。已成鐵限。見職去就。更無可論。特許鐫改。勿復檢擬。自劾之章。不宜贅陳。而今番初試。試券之不塡字號。未割皮封而偸出。行賣於市上者。間有目見云。互相傳說。此是前所未聞之事。果如傳者之說。則試場之淆雜。擧子之呼冤。倘復如何。不可不各別嚴覈。以杜後弊。宜矣。批以。行賣試券。不塡字號。或帳後作耶。眞有是也科場之淆雜。不可不嚴加懲勵。所請依施。爾其勿辭察職
정조 7년 · 강
都承旨吳載純上疏自引。賜批。疏
정조 7년 · 목
略曰。卽伏見校理尹㬦疏本。則以今番科場偸賣試券事。有嚴査處之之請。而科之大小。所之一二。雖不明言。臣是大科初試試官中一人也。其何敢諉之以人言之無所指的。晏然自恕。不思所以引咎之道乎。亟削臣職焉。批以。卿其勿辭行公。
정조 7년 · 강
右副承旨嚴思晚陳疏自引。賜批。
정조 7년 · 목
疏略曰。卽伏見校理尹㬦疏本。以今番初試試券之偸賣市上。盛言科場之淆雜。雖不以大小科一二所。分明說去。而臣曾以參試。冒側於大小科試官之列。論思之地。旣以査究爲言。則揆以私義。晏然職次。實有所難安。亟賜譴削。以肅朝綱。批以。爾其勿辭察職。
정조 7년 · 강
遞吏曹參判鄭昌順。以李敬養代之。
정조 7년 · 목
敎曰。吏曹參判許遞。前望單子入之。
정조 7년 · 강
以黃昇源爲吏曹參議。前望也。
정조 7년 · 강
遞承旨吳載純嚴思晚。
정조 7년 · 목
敎曰。雖下例批。事未究竟。況今動駕在明。勢難强令察任。陳疏承旨許遞。今日政。以在京無故人差出。
정조 7년 · 강
以沈豊之朴祐源爲承旨。前望也。
정조 7년 · 강
命郊館應試將士。勿爲等待。
정조 7년 · 목
敎曰。許多軍兵等待之弊。不但不可不念。若過明日。又與小科唱榜大科會試定日。自多相値。且今雨勢。不無晴意。更觀明曉日氣。如不放晴。各營大將。不待下敎。直爲分送令旗於郊館試場。應試將士。使之勿爲等待之意分付。分付時。一邊以形止來稟該房承旨及承傳宣傳官處事。分付兵曹各軍門。
정조 7년 · 강
命明日出宮時。先廂以下前導。至作門內。具櫜鞬迎接。
정조 7년 · 목
敎。曰明日出宮時。先廂頭訓局。禁將守禦使畿伯與中軍及應射將官等。各以營次。只率標下軍前導。至作門內宴饗臺前路。具櫜鞬。與應試之軍兵迎駕事分付。禁軍別將。亦於陣門內。從便結陣。具櫜鞬迎接。先廂大將信地亦爲迎接。後廂大將待駐蹕行殿入幕次。馳赴陣門外迎接事。一體分付。
정조 7년 · 강
命洗馬坪試官一所左議政。二所知事具善復進去。內入直將官軍兵。除標信赴試。
정조 7년 · 목
敎曰。明日洗馬坪分所試所命官以下諸試官。殿座前。先爲除肅拜開場。而未明前。來會赴試所。貫革堇辨時試取。應試將士臨館後。當爲肅拜或叩頭節。只龍營守廳訓局初試入格標下軍及步軍。除叩頭。使之先赴洗馬坪試所應放事。該房另加申明分付。此外軍兵。竝屬各其營大將旗下。駕過時。侯過於宴饗臺前路事。亦爲申明分付。又敎曰。洗馬坪一所命官。左議政進去。二所命官。行知事具善復進去。二所命官。則待參現禮畢進去。未及進去前。一所命官。姑爲兼察。○因兵曹內入直將官軍兵。除標信赴試事草記。敎以。不必替代。雖未準入直元數。應試入。直令赴試所可也。○敎曰。都承旨先詣試所後謝恩。
정조 7년 · 강
頒賜 璿源譜略于諸臣。
정조 7년 · 목
敎曰。 璿源系譜紀略白綿紙件二件內入。原任閣臣提學李徽之李福源徐命膺黃景源蔡濟恭。閣臣提學金鍾秀兪彥鎬。原任閣臣直提學鄭民始。檢校直提學徐浩修。直提學沈念祖。閣臣直提學鄭志儉徐有防。原任閣臣直閣李秉模金憙金宇鎭金勉柱徐鼎修。檢校直閣金載瓚。直閣徐龍輔。檢校直閣鄭東浚。閣臣待敎李崑秀。奉朝賀金致仁。領府事金尙喆。判府事鄭存謙徐命善鄭弘淳。領敦寧金熤。恩彥君裀。常溪君湛。錦城尉朴明源。昌城尉黃仁點。靑城尉沈能建。綾城尉具敏和。光恩副尉金斗性。興恩副尉鄭在和。永安尉五代孫左議政洪樂性各一件賜給。白紙件一件內入。海溪君★(火+集)。鶴城君楡。安春君烿。安昌君燝。茂林君塘。西溪君熠。西春君燁。鶴林君焴。雲峯君杺。花城君槹。安川君烓。銀溪君楔。安恩君★(火+宏)。廣陵君烻。花陽君榷。凝善君爔。臨海君奉祀孫幼學李惟春。義安君奉祀孫縣監李德鉉。信城君奉祀孫李琰子年幼。順和君奉祀孫進士李鍾淑。仁城君奉祀孫前令李錫圭。慶昌君奉祀孫幼學李述初。仁興君奉祀孫前正言李書九。寧城君奉祀孫縣令李命杰。達城尉奉祀孫幼學徐有昌。海嵩尉奉祀孫幼學尹紀東。東陽尉奉祀孫前副正申思顯。唐原尉奉祀孫前縣監洪楗。錦陽尉奉祀孫前縣監朴海壽。全昌尉奉祀孫。吉城尉奉祀孫。晉安尉奉祀孫。一善尉奉祀孫。東昌尉奉祀孫。綾昌大君派安興君子前參判李鎭翼。安溪君子前府使李鎭璧。洛春君子幼學李鎭圭。全興君子前承旨李鎭復。全恩君子幼學李鎭豐。樂城君子幼學李鎭泰。茂春君子幼學李鎭德。河興君子幼學李鎭國。河淸君子幼學李鎭義。河恩君子幼學李鎭邦。益平尉奉祀孫前府使洪秉殷。靑平尉奉祀孫佐郞沈埉。寅平尉奉祀孫前承旨鄭象仁。東平尉奉祀孫郡守鄭東藎。興平尉奉祀孫幼學元在明。各一件賜給。白綿紙件。海昌尉孫參判吳載純。參議載紹。月城尉子前承旨金頣柱。孫前承旨魯永。和協翁主子申在善。昌城尉子奉事黃基玉。靑城尉子沈宜長。綾城尉子具命善。光恩副尉子金在昌在三。興恩副尉子鄭鎭命。各一件賜給。白綿紙一件。送于政院院上。
정조 7년 · 목
以權裕爲正言。金履鏞爲校理。鄭昌順爲戶曹參判。沈頤之爲兵曹參判。
정조 7년 · 강
詣慕華館。行別試射。考官鄭在謙鄭民始李柱國。參考官李潤禧許侙洪和輔申大坤。
정조 7년 · 목
具戎服除插羽。乘步輿出仁和門。至仁政門外降輿。乘駕轎。予曰。若下雨。則不待下敎。直爲雨具事分付各營將領。出崇禮門至館所。殿座訖。予曰。升帳升壇砲及試官肅拜。各班叩頭皆除之。只各營將臣行參見禮。貫革尺量。亦爲除之。立十貫革。每貫革。各三人應射也。予曰。訓將爲分所命官。雨勢若甚。今日雖未畢試。無所妨。不必督促也。予曰。今日試所擧行。不成說。監的官等。尙不待令。極爲駭然。兵判記過。予曰。高喧都事及禁喧兵曹正郞李百亨。記過拿入。○敎曰。親臨試射。何等重也。而羅將無一人禁亂者。雜人攔入何也。今番試事甚急。故姑不重勘。後若如是。當爲棍汰矣。予曰。高喧別擇可也。臺下每多弄奸。雜人嚴禁。若有一毫奸狀。當用科場用情之律矣。予曰。禁將加差試官參試官二人。分所進去。予曰。不爲待令監的官竝拿處。予命三營軍色郞廳待令。都監從事官李集斗。禁衛營從事官趙興鎭。御營廳從事官李魯春。入來聽令。予曰。頒賞。明日食後。當於春塘臺爲之。賞木勿爲待令於館所。予曰。不待退出之命輕先退去。極爲駭然。三從事竝記過。兵曹判書鄭尙淳曰。明日頒賞時服色。以戎服爲之乎。予曰。以今日服色爲之。尙淳曰。應射人中。多有未及待令者云矣。予曰。呼不者。別錄以待也。予命隨駕大臣入侍。判府事徐命善李徽之李福源進前。予曰。瀋陽使幾時發行乎。命善曰。使行時。適當暑月。淸心丸當爲多數取用矣。予曰。依所奏取用。醫官亦依例送之之意分付也。試射畢。予命各營將臣。回信地。領軍箚住於迎恩門前。聞臺上號令。各各馳馬行陣。以先廂次次進去。三吹訖。乘駕轎。予曰。今日未及試放軍卒。明日丹楓亭。設鳥銃貫革。殿座前使之試放。由崇禮門入敦化門。至仁政門外降轎。乘輿還內。
정조 7년 · 강
命問安使行。賀謝咨文措辭撰出。方物各別精備。譯官加定三人。
정조 7년 · 목
判府事李福源啓言。問安使拜表日子。旣有禮部咨文及回還使臣狀啓。當以六月望間推擇。而從前自灣府。先爲得來路程記於鳳城將。以爲使行進退之地矣。今亦依例。自備局請知委灣府。從之。又啓言。自前問安使之行。賀謝等文字。元無順付之例。而今番則旣以聖節兼使差出。使臣入去時。以此意別撰一咨之意。請分付槐院。從之。敎以。咨文則文任善爲措辭撰出也。又啓言。聖節方物。近有移準之例。而今番則旣過聖節於瀋陽。使行亦趁聖節。循例移準。事涉未安。另爲措備之意。請分付該曹。從之。又啓言。問安方物中。乾杮大口魚廣魚等物。時當潦暑。腐傷可慮。故癸亥甲戌戊戌之行。令西邑措備改色事。稟達擧行矣。今亦依此例。各別精備。待使行換去之意。自備局請分付。從之。又啓言。前此問安使。只有正使書狀官。故帶去譯官。只是八人。而今番則旣兼聖節。且差副使。方物押去及乾糧等任。勢難分排。請加定三人帶去。從之。
정조 7년 · 강
領敦寧金熤箚陳病狀自引。賜批。
정조 7년 · 목
箚略曰。郊館臨視之命。實出於一視軍民推恩之至意。而臣又以宗宰受點。固當趨參從班。賤疾自夜越添。無以自力赴班。亟賜威罰。以治臣闕禮之罪焉。批以。未造宗宰之班。何用可辭。卿其安心勿辭。益加善攝。仍命遣史官傳諭。
정조 7년 · 강
司諫李一曾。以母病陳疏徑行。賜批。
정조 7년 · 목
批以。爾其勿辭。俟母病少間。上來察職。
정조 7년 · 강
以丁範祖爲承旨。前望也。
정조 7년 · 강
遞承旨丁範祖。以李鼎揆代之。
정조 7년 · 강
命明日頒賞時。侍衛別雲劍外。皆以入直爲之。
정조 7년 · 목
敎曰。明日頒賞。將士皆令晚食前待令事分付。又敎曰。明日頒賞。殿座槍劍軍置之。挾輦軍六十名。以弘化門軍爲之。禁軍亦以入直侍衛事分付。又敎曰。明日頒賞殿座時。侍衛別雲劍外。皆以入直爲之。寶劍置之事分付。
정조 7년 · 강
命未畢試人。明日丹楓亭試取。
정조 7년 · 목
敎曰。今日未畢試人。明日該房。先詣丹楓亭試取。而知事具善復爲命官。兵判禁軍別將都監中軍爲試官。行首宣傳官都摠都事二員。爲參試官。
정조 7년 · 강
判下禮兵曹李宗訥等上言回啓。
정조 7년 · 목
回禮曹李宗訥上言回啓。敎以。非勳不祧。自有忠憲近例。許令依上言施行。以示朝家褒忠尙賢之意。又回故承旨李顯永妻安氏上言回啓。敎以。臨死一書。情理有足感人。有子七人。且有生時之酬酢。則到今不肯許與。未知其十分妥當。立後事。依願施行。又因學生鄭師先妻李氏上言回啓。敎以。旣有兄亡弟及之明據。且無奪此與彼之爭端。卿曹覆啓中所引程太中家事。儘有意見。依回啓施行。又因尹邦賢上言回啓。敎以。自有渠門中之僉議。存亡繼絕。亦是王政之先務。依願立後之意分付。○因兵曹金宗沃上言回啓。敎以。旣屬四件內事。但令勿施。
정조 7년 · 강
命擊錚人姜時彪原情。更加審理稟處。私奴孟觀放。送
정조 7년 · 목
因刑曹擊錚人姜時彪原情回啓。敎以。更加審理。後日登對時稟處。又因私奴孟觀原情回啓。敎以。然則放送。
정조 7년 · 강
詣北苑。行望拜禮。
정조 7년 · 목
具翼善冠袞龍袍。乘輿出協陽門。由建陽門詣北苑入小次。予曰。通禮皆闕。而不得差一人。極爲駭然。改具黑圓[團:I-OBJECT]領袍。詣版位行四拜禮。還入小次。改具翼善冠袞龍袍。乘輿由建陽門。入協陽門還內。
정조 7년 · 강
遞承旨李在學。以金憙代之。
정조 7년 · 목
敎曰。當該承旨遞差。前望單子入之。
정조 7년 · 강
以黃昇源爲吏曹參議。趙城鎭爲承旨。
정조 7년 · 목
敎曰。吏曹參議前望單子入之。又敎曰。承旨前望單子入之。
정조 7년 · 강
以李命植爲兵曹判書。前望也。
정조 7년 · 강
以金魯淳爲大司諫。呂善亨爲執義。趙錫穆爲獻納。李集斗爲持平。金履厚爲掌令。吳著爲正言。李魯春爲校理。林道浩爲副修撰。
정조 7년 · 목
敎曰。未肅拜臺諫許遞。與在外有闕之代。前望單子入之。又敎曰。望拜禮時。三司不可不備員。違牌玉堂在外兩司許遞。前望單子入之。待下批牌招。先進參後謝恩。
정조 7년 · 목
予曰。兵曹郞廳旣有差出之命。而尙不擧行。在前政官有故之時。而如有差出之例。卽爲擧行事分付記事官李祖承奏曰。三堂有故。則本無差出之例。不得擧行云矣。
정조 7년 · 강
命吏曹參議黃昇源。更爲牌招開政。
정조 7년 · 목
因昇源牌不進罷職傳旨。敎以。向也不知所執之何居。未免典諒。而從後聞之。所引之義。太無所據。緊着於郞官時事。猶不可移用於堂上。況伊時泛稱之說。豈可如是引用。此傳旨勿施。更爲牌招。斯速開政。
정조 7년 · 강
命兵曹佐郞李敏釆。各別嚴勘。宣傳官鄭學耕汰去。令該府處之。
정조 7년 · 목
政院啓言。兵曹佐郞李敏采。拿處命下之後。不待交代。徑先出去。而入直堂上不能禁飭。推考。標信宣傳官之深夜留門。混同出送可駭。本院請推之外。無他罰。何以爲之。敎以。當該郞廳。則前後飭敎。不但丁寧。騎省番次關係何如。則任自擅移。萬萬駭然。依向日傳敎。令該府各別嚴勘。宣傳官事亦極無狀。爲先汰去。亦令該府處之。近來騎郞慢忽之習。便成謬例。所爲喧禁也閽禁也。若作疲惱之事。後復若此。隨現各別嚴勘。斷不饒貸。以此嚴飭。
정조 7년 · 강
兵曹判書李命植上疏自引。仍乞遞本兼諸任。賜批。
정조 7년 · 목
疏略曰。臣以病勢之危惡。縷息堇延金吾召牌。連日狎臨。半夜承命。去就顚倒。已無餘地。又伏奉本兵新除。殆不知置身之所。而至於向來人言。擧以彝倫風化。辭語不倫。臣之所自勉。在於遠耻辱之義矣。被此醜詆。又何敢居於華要之地乎。亟將臣本兼諸任。竝行刊免。批以。所辭萬萬過矣。卿其勿辭行公。
정조 7년 · 강
遞承旨徐龍輔李亨元趙城鎭。以鄭東浚丁範祖爲承旨。尋遞範祖。以李時秀金履禧爲承旨。尋遞履禧。以李在學金載瓚爲承旨。
정조 7년 · 목
敎曰。左副承旨許遞。前望單子入之。又敎曰。左承旨許遞。前望單子入之。○政院以範祖在外。啓請下諭。敎以。許遞。○敎曰。違牌承旨許遞。與未差之代。前望單子入之。待下批。竝卽牌招察任。○政院以履禧方在罷散啓。敎以。許遞。前望單子入之。
정조 7년 · 강
以金憙爲大司成。前望也。
정조 7년 · 강
召見承旨鄭東浚。直提學徐有防于誠正閣。
정조 7년 · 목
予曰。抄啓文臣比較書題頒布乎。東浚曰。抄啓文臣中。成種仁以本任別檢。方直齋所。未及入來。故姑未頒布矣。○敎曰。試官持試題入侍。有防進伏。予曰。今則日勢漸晩。不可遲待成種仁之入來。試題先爲頒布于諸文臣之入來者也。
정조 7년 · 강
命注書李祖承。還付翰林。
정조 7년 · 목
敎曰。注書李祖承。口傳還付翰林。仍卽牌招察任。
정조 7년 · 강
召見輪對官及承旨李亨元。京畿監司李亨逵于誠正閣。
정조 7년 · 목
予曰。 宗廟令何不入來。亨元曰。李之珩有拘忌云矣。予謂平巿令柳誨曰。近日市直幾何。誨曰。貢米一石價。五兩五錢矣。予曰。此後市價操縱之弊。各別申飭也。 社稷令尹光濩進伏。予曰。儀軌之役。何以爲之乎。光濩曰。已出中草。而儀註則今古儀不同。故不得載錄矣。予曰。今古儀竝爲載錄。明日持而入侍也。予曰。京畿私賑中。有多石者乎。亨逵曰。通津地有八百石補賑者矣。予曰。誰也。亨逵曰。李弘遂矣。予曰。今日雨誠異常。而猶有未洽之慮矣。亨逵曰。正合霑潤矣。今番賑政。特蒙軫念。無一民流散。又食一等賑恤。民皆曰。望外云矣。
정조 7년 · 강
罷吏曹參議黃昇源職。
정조 7년 · 목
昇源三牌不進。敎以。昨日飭敎。何等申複。況處義無甚依據。則豈可一味違召乎。至於堂上官之三招不進。亦係紀綱。以此以彼。宜有處分。俾開從後進身路。吏曹參議黃昇源罷職。
정조 7년 · 강
以金宇鎭爲吏曹參議。前望也。
정조 7년 · 강
命承旨金載瓚。更爲牌招。
정조 7년 · 목
載瓚牌不進。敎以。向於前承旨柳誼違牌傳旨。已有飭敎。近來拘忌。殆成謬習。在前犯染二字。雖有用於章奏之例。予則以爲未必然。況此承宣處義。尤爲太過。只推。更爲牌招。此後政院此等違牌。勿爲呼望。朝於輪對時。筵敎已諭。李之珩事。亦甚不可。此等避嫌。政院各別嚴飭。
정조 7년 · 강
命豊德府使李潤國。金浦郡守鄭東閔。拿處分揀。
정조 7년 · 목
因潤國拿處傳旨。敎以。不可不申飭。今則賑事已畢。當此行賞之日。何必追理此事。特爲分揀。又因東閔拿處傳旨。敎以。與豐德倅處分。宜無異同。況領運之僉使。指路之邊將。旣已帶職放送。以此以彼。合有參量。一體分揀。
정조 7년 · 강
命關西加分。依狀請施行。
정조 7년 · 목
因平安監司李性源加分狀啓。敎以。依狀請施行事。令廟堂卽爲行會。
정조 7년 · 강
命武監毆打人金尙洽等。限已身爲奴。干連諸人。勿限年分配。
정조 7년 · 목
刑曹啓言。武監吳興良毆打罪人正犯及干連諸人。待辜限勘處事判下矣。興良被打。辜限已過。正犯金尙洽李喜曾。干連李鶴彬等。竝加刑一次後。待侤拷訊之限。決杖發配。敎以。泮隷之毆打掖隷。大關法綱。而不但此爲痛駭。泮人之居接民間。 先朝飭敎。至爲嚴截。近來攸司之臣。初不致察。國子之長。亦不刷還之。故貽弊平民。不一而足。此則從當嚴飭京兆。時時考察。而此漢等。不可以一次刑訊勘放。正犯兩人。待辜限加刑一次。海島或邊遠。限己身爲奴。其餘干連諸人。亦於辜限後。決杖。遠地勿限年分配也。
정조 7년 · 강
命前僉使成大翼及其義子千得。竝嚴刑遠配。
정조 7년 · 목
漢城府啓言北部居前僉使成大翼之義子姜千得。以大逆罪人龍輝之五寸侄。變幻姓名。秘跡於城中云。故自臣府嚴問。泝考帳籍。則改姓名成鳳旭。以大翼率子。入錄於大翼今年帳籍中。又以其母之改適大翼者。謂之大翼正妻。敢以淑夫人書之。渠以劇逆至親。背其本父。冒托義父。罪犯紀綱綱常。令該曹嚴勘。成大翼則曾經僉使者。則與常漢差異。凶逆之族。潛爲己子。其情狀亦極凶頑。亦令該府。請依律嚴處。允之。敎以。所謂成大翼罪狀。尤極無狀。然何必費用王府訊推。卽令該府。定配所押送。令該道監司親執。各別嚴刑發配。姜千得稱名漢。渠以劇逆龍輝之至親。變幻姓名。出沒京鄕之習。節節兇獰。亦令刑曹。明日內嚴刑遠配。仍令配所道監司。加刑一次。押送配所事分付也。
정조 7년 · 강
判下秋曹各道殺獄案及放未放回啓。
정조 7년 · 목
刑曹啓言。草溪郡殺獄罪人鄭正龍回啓云云更令道臣詳覈論列啓聞。沈召史則待決案勘處之意。請竝分付。敎以。結辭儘有條理。依此分付道臣。使之從速詳覈。仍具意見狀聞後稟處。沈召史則姑令放送。以待結末。干連諸人。捧招後。卽爲放送之意。竝以分付。又啓言。定配罪人未放秩。竝依啓聞施行。白代男則請參酌放送。敎以。依回啓施行。而同慶之日。流配中不可無一日人疏放。樂安李三。興陽朴戊甲。不過奸未成之罪。竝放送事分付。又啓言。崔天台分揀放送之意。請分付道臣。敎以。依回啓施行。而同慶之日。流配中無一人擧論。太涉不可。殺獄隨從二名。本律中減一等。徒流案釐正事分付。近來本曹回啓。無論此回啓他回啓。未免許久遲滯。此後如前除良。各別惕念。而未回啓各度。念後次次修正入啓。又啓言。果川縣同推罪人林者斤京獄事。期於輸情之意。請分付道臣。敎以。然則依回啓施行。
정조 7년 · 목
義禁府啓言。槐山前郡守成光默照律。杖一百收贖。告身盡行追奪。永勿敍用。歲抄勿爲書入。私罪施行。敎以。功減一等
정조 7년 · 강
左議政洪樂性。上疏請勘。賜批。
정조 7년 · 목
疏略曰。臣性本愚昧。矇無知識。今於於今凶櫱之徒。至占科名。分隷之圈。至參次選。而不能早請嚴覈。揆以邦憲。合被重譴。鎭日俟勘。卽見儒臣之疏。指陳明白。以三司之臣。終始含默。至請譴削之典。則含默譴削之罰。當自臣始。亟降威罰。治臣含默不誠之罪。以伸公議。以安私分。批以。儒臣之疏。殆欠稱量。然自卿觀之。付諸勤攻之科。受以爲謝。不害爲容物之道。卿何不念及於是。反有深引之擧乎。卿須安心勿辭。卽起視事。仍命遣史官傳諭。
정조 7년 · 강
吏曹參議金宇鎭。疏辭新除三銓之任。賜例批。
정조 7년 · 강
知事姜世晃。疏辭新資。賜例批。
정조 7년 · 강
獻納徐秉德。從縣道上疏乞遞。仍懲討。賜批。
정조 7년 · 목
疏略曰。臣本以無似。濫叨洪造。出入臺端。三十餘年。絲毫蔑效。齒踰七十。癃疾已痼。雖家在京城。不堪趨膺。況身居遐陬乎。顧今宿疴新★(虫+羔)竝劇。萬無蠢動之勢。許臣乞休。永勿檢擬。今臣乞斥。不敢以臺諫自處。而當初鄭妻之薄投近島。已是失刑。遽命出陸。前後劇賊。應坐干連。亦施曠蕩之典。天討之不嚴。國法之不行。莫此爲甚。特許臺請。亟收成命。批以。悉諭他批矣。
정조 7년 · 강
校理李魯春。上疏自引乞遞。仍請三司諸臣譴削。賜批。
정조 7년 · 목
疏略曰。臣於月前。猥忝論思之列。罪著不言。恩深薄勘。蟄伏省愆。玉署新命忽下。召牌儼臨。參班有敎。臣不得不承膺出肅。而逆櫱凶醜。肆然鳴金於駕前咫尺之地。而矇未覺察。始因該曹覆啓。誨責截嚴。臣何敢自同無故。仍因蹲據哉。亟削臣所帶職名。臣於自引之章。不宜贅他。而趾述纘範吉格等。萬古所無之惡逆。而惟彼洪儀泳李東埴。以其族黨。冒占科名。循例分館。隄防雖曰掃盡。寧有是哉。徐配修之草草一疏。已是例勘。大僚之不卽請削。晩後陳箚。未免稽緩。竊爲慨然。至於三司之臣。終始含默。畢竟堂箚堂疏。事甚窘迫。有若塞責者然。伊時三司諸臣。竝施譴削之典。批以。草草數語。事在目下。或爲維持之一助耶。至於慨然云云。何不斟量。容易侵及。反爲之慨然也。尾附陳事依施。爾其勿辭察職。
정조 7년 · 강
修撰李東郁。上疏乞遞。仍討逆。賜批。
정조 7년 · 목
疏略曰。臣冒忝法從。十有八年。絲毫蔑補。愧懼徒積。況今所叨之職。卽臣自畵之地。豈有擬議之望乎。亟削臣職。以安微分。臣不敢以見職自居。而至若澤白泓三賊。古今所未有之劇逆。而根因窩窟。尙未究覈。性彼最翊叔姪。乃與凶徒醜類。暗地糾結。凶狡之跡。畢露於帳殿親訊之下。而天誅莫伸。至於國榮德相。天地之所不容。而一則臥斃。一則徑斃。王章未施。況二樂之挾侄助惡。罪在必誅。顯戮未加。四煥之藉叔肆凶。情節未覈。居然散配。人心靡定。義理愈晦。豈不懍然。臺啓諸賊。竝施當律。洪儀泳卽趾述範吉等凶賊之至親。冒占科名。李東埴。與稱兵之賊京來。旣是切隣族屬。而肆然赴擧。及其分館。主圈諸人。置諸國子。隄防不嚴。物情大駭。拿問定罪。旣有成命。則姑不敢徑請擬律。而儀泳東埴等。亟允大僚之請。削去科籍。仍施島配之典。批以。悉諭他批矣。
정조 7년 · 강
前正言閔昌爀。疏陳嶺漕立法。賜批。
정조 7년 · 목
疏略曰。地是世臣。理同休戚。生逢聖朝。志壹夷險。而念臣釁深忤積。永違明時。何幸聖慈天大。寒谷春回。由是感激。草進殘篇。及承批旨。逈踰常格。至有聖聰稔聞之敎。而因降籌司爛商之命。無似賤臣。何能得此。第臣有區區未罄之蘊。輒此附陳。嶺漕一萬六千三百零支費。卽取前船價條節省者。雇船舊米。幾爲數萬餘石。變幻法之初。若不添貼元稅。則亦當從長規劃。而三差員所受三百七十五石。已是無謂。餘爲沿江牧守白撰名色。而折錢賤買。乘時射利。且邊海松政。軍制之大。而一自創造官船之後。官烙工斧。無歲不入。依恃土著。夤緣依姦。童濯之患。理當立見。要束嚴明。則偸䂨之習。自難售手。且況漕卒易漕旣久。謂莫改爲。長奸而而無忌。除留侵兌。惟其所欲。而納倉告逋。無歲無之。擧貸充補。輒資江民。而利病在渠。故鮮不應副。所負旣多。亦不無抵賴遷就。終令破產。爲民之病。今若一變前法。則無地藉口。此路可絕。而奸僞呈露。此又利害之較勝者。與其船歸於南空撘口岸。視同無用。曷若列峙都江。以備陰雨乎。立法之始。略倣皇朝兵運之制。亦廣募濱江丁壯。使之仰食於漕倉。則不勞不費。而坐成一大水軍。深得强本弱末之意矣。乞賜試可。永固邦本。批以。疏事。下廟堂稟處。
정조 7년 · 강
召見承旨金載瓚。判尹具善復。戶曹判書徐有隣于誠正閣。
정조 7년 · 목
敎曰。右副承旨與漢城判尹戶曹判書入侍。○予曰。恩信君墓舍之役。其間連値朝家有事。尙稽未果。此豈予夙宵可忘處。今則如干財力。自內司已爲區處。始役日子。亦已推擇矣。然內司區處者。所以備正定例外加入之數。而猶有不足之慮。此非出於侈大之意。蓋遵 先朝延齡君墓道已例。少舒予痛衋之懷耳。今者召見卿等。實爲是事。以定例外餘入之數。責之戶曹。則顧今經費。萬無措辦之道。卿等之意何如。善復等曰。若於京司責之。實無贏餘之可辦。以外邑三賑條。推移以用。無妨矣。有隣曰。昨見關西道臣狀本。則有賑穀三萬石加分請得之事。加分耗可爲三千石。以此先爲取用。又於諸道中移劃。以其加分。取耗發賣。補其三千石不足之敎。則可爲區處矣。予曰。卿言不無意見。然則當劃付軍門。定將校發賣耶。善復曰。京校多弊。自本道主管區處似好矣。予曰。此則臨時當商量稟處可也。予曰。戶判筵退後。戶曹定例及自畿營輸送諸條。抄出書入也。
정조 7년 · 강
遞承旨趙時俊。以沈豊之代之。
정조 7년 · 목
敎曰。不爲仕進承旨。許遞。前望單子入之。
정조 7년 · 강
命抄啓文臣徐瀅修。織毛馬粧一部賜給。
정조 7년 · 목
敎曰。三策輒魁。已知其實才。昨今兩作。足令人可讀。竝置二中之考。其在勸獎之道。不可無賞典。抄啓文臣徐瀅修。織毛馬粧一部賜給。
정조 7년 · 강
遞吏曹判書兪彥鎬。
정조 7년 · 목
敎曰。政期在卽。當自今朔儲窠。吏曹無行公判堂。事之苟艱。莫甚於是。重臣情理。勢難督令。上來行政。宜有體諒之擧。吏曹判書兪彥鎬。今姑許遞。
정조 7년 · 강
命藥房掌務官李命鎰等拿處。分揀。
정조 7년 · 목
內醫院啓言。昨日啓下文書。致有錯誤。首醫吳道炯罷職。掌務官李命鎰拿問。當該書員請科治。允之。○因命鎰拿處傳旨。敎以。分揀。首醫亦爲分揀。
정조 7년 · 강
放李敏釆鄭學耕。
정조 7년 · 목
因禁府囚徒。敎以。李敏采罷職放送。鄭學畊付過放送。
정조 7년 · 목
因刑曹慶尙道放未放回啓。敎以。依回啓施行。同慶之時。許多流配中。老味一人放送。太草略。淸道李東郁減一等。巨濟閔益謙減二等事分付。
정조 7년 · 강
配成大翼于穩城府。千得于慶興府。
정조 7년 · 목
義禁府啓言。前僉使成大翼穩城府定配。令道臣親執嚴刑後。請發配。允之。○刑曹啓言。罪人千得慶興府定配所。令道臣各別加刑。押送配所事分付。
정조 7년 · 강
召見直提學徐有防。承旨李在學于誠正閣。
정조 7년 · 목
予曰。直提學持御製入來。有防奉入。予曰。予雖不欲以文字夸耀。觀瞻內閣所錄。太不成樣。是豈內閣設置之意乎。斯今以後。須商議精書。一件置內閣。一件置摛文院。一件置奎章閣也。予曰。近日時象。專以恬憘爲事。殆無矜莊底氣像。良用慨然。雖以次對言之。諸臣勦說。略無顧忌。其在弛張之道。。縱難專主於嚴。亦不可太放縱矣。有防曰。詩云善戲謔兮。不爲虐兮。此亦淸朝之美事。而每每如是。則放縱矣。臣等敢不惕念乎
정조 7년 · 강
命進御不換金正氣散一貼。煎入。榻敎也。
정조 7년 · 목
予曰。今日日氣。不甚蒸熱。或有雨來處否。在學曰。俄者湖西嶺南狀啓入來。而雨澤普洽云矣。予曰。畿營雨澤狀啓。如有到院者。各其邑雨來多少。列書以入。注書李敬五奏曰。姑無啓聞矣。予曰。招致營吏。待各邑報來。這這狀聞事。更爲申飭。予曰。昨日內閣傳敎。卽卽修送于奎章閣。又書付附一本於堂后壁上。惕念申飭也。
정조 7년 · 강
命進御加味六君子湯停止。一錢重人蔘粟米飮。自今日依前煎入。不換金正氣散停止。加減天香湯三貼製入。竝榻敎也。
정조 7년 · 강
召見承旨李在學及檢校直提學鄭民始于誠正閣。
정조 7년 · 목
予曰。近日門禁解弛。不無攔入之弊。莫非群下恬憘之致。予之飭敎。亦覺支離。承旨職在軍士房。何不申飭乎。須招致騎省郞。嚴明分付也。予曰。稟事閣臣入侍。民始進伏。予曰。近日閣事。誠極可悶。卿雖檢校。善爲主管好矣。民始日。本閣設置。專爲御製。而今無時任。未免抛置。自今抄出閣臣中優於文學之人。專意編次似好矣。予曰。鄭志儉沈念祖可合此任矣。民始曰。皆有窩書册。久未曝曬必有蠹傷之慮。閣臣率閣吏。時時抽閱。則庶無蠹濕之患矣。予曰好矣。
정조 7년 · 목
予曰。自古奢侈之禍人家國者。指不勝屈。宮中好高䯻。四方高一尺。宮中好廣袖。四方全匹帛者。專係君上導率之如何。猗歟 先朝儉德。尙矣莫追。而猶不用苧布。今予之衣苧。實無復減之道。大體俗習之奢儉。先從近臣始。爾等之從儉。其將謂吾君之化。爾等之尙侈。亦惟曰吾君之過。爲君難。爲臣不易。政爲今日道也。去奢崇儉。皆曰由爾等。導民成俗。亦惟爾等。爾等須體念予意。節儉之道。不容少忽。在學曰。聖敎至此。臣等敢不惕念奉承乎。予曰。髢䯻之弊。稔知熟矣。一髢之價。動費千金。此亦侈風之一大弊。自 先朝有禁。而竟不果行。俗尙之猝難禁止者類如是夫。
정조 7년 · 강
惠慶宮進服二錢重人蔘粟米飮。限三貼。命自今日煎入。榻敎也。
정조 7년 · 강
召見承旨金載瓚。檢校直閣徐鼎修于誠正閣。
정조 7년 · 목
予曰。雷淵集印役。何當告訖。鼎修曰。今月晦間。可以完役矣。予曰。私件爲幾何。鼎修曰。不過四五十件云矣。雷淵集畢役後。又有繼印之役。而本家未及考準云。故今姑中止矣。予曰。然則隨其送來。始役無妨矣。
정조 7년 · 강
遣承旨詣 景慕宮。奉審摘奸。
정조 7년 · 강
命今日申後。從月覲門展拜。
정조 7년 · 목
敎曰。 太廟夏享。因上 册行禮相値。未克躬將。以是 宮享不得已攝儀。情禮則缺然甚矣。才已傳 香。仍令先爲省牲。今日申後。從月覲門展拜。仍爲省器。以此知悉。又敎曰。挾輦軍八十名。以金虎門入直爲之。
정조 7년 · 목
予曰。今番只行省器。故與省牲有異。禮曹儀註。以黑團領磨鍊。予曰。肄儀如未及爲之。則待動駕行禮事分付。
정조 7년 · 목
具翼善冠袞龍袍。乘輿出協陽門。由月覲門日瞻門。詣 景慕宮降輿。就版位行展拜禮後。詣 廟內奉審。仍詣省器位省器訖。入齋殿。予曰。本 宮都提調提調入侍。判府事徐命善。禮曹判書徐浩修。戶曹判書徐有隣進伏。予曰。江界事不成說矣。命善曰。其利不過數千兩云。李應爀誠無狀矣。有隣曰。目下所用人蔘。近三十斤。而必於七月內上來。然後可及矣。予曰。今番卜定體蔘幾斤。有隣曰。尾蔘十五斤矣。予曰。倭譯所賣。倭譯摘發何也。命善曰。似必專其利矣。予曰。倭人之受食造蔘何意。命善曰。聞其俗習。雖造蔘。必利於病。故似然矣。予曰。通信使甲辰年當入去云。然否。命善曰。自廟堂[似當:I-OFFICE]擧行。而輔養官從近擇定似好矣。予曰。 肅廟朝。五歲始有輔養官。少俟何妨。予曰。洪羲[儀:I-PERSON]泳事。實不成說。大臣事。誠慨然矣。少頃。乘輿出日瞻門。由月覲門。入協陽門還內
정조 7년 · 강
命江界府使。各別擇差。
정조 7년 · 목
敎曰。江界府使有闕之代。勿論文武。各別擇差。不多日內下送。
정조 7년 · 강
飭畿湖賑政泛忽。
정조 7년 · 목
敎曰。今年節候差晩。麥農姑未登熟。此時饑民接濟。尤不容一毫放心。俄見畿伯狀本。今朔一旬巡加給云云。此則自有已例。而雖於旬望之後。觀麥事登場。撤賑之意。令廟堂行會。湖西亦以此意分付。大抵凡事。始雖孜孜。終必怠忽。況今賑政營邑。比春初。必有泛忽之歎。一兩日內。發遣繡衣或宣傳官。另探勤慢。俾各知此先甲之令事。一體措辭嚴飭。
정조 7년 · 강
拿處宣傳官李潤集。重推承旨李在學。禁推注書李祖承。
정조 7년 · 목
敎曰。夜已四鼓。標信尙不還納。當該宣傳官拿處。今日政院擧行。極爲駭然。當該承旨爲先從重推考。傳命重地。修擧與否。專辜實注書。而如是慢忽。亦爲禁推。
정조 7년 · 강
命中和府使洪仁浩。依定式加資。
정조 7년 · 목
吏曹啓言。抄啓文臣中和府使洪仁浩。雖經準職。未及資窮。何以爲之。敎以。旣經準職。且於節目中。已有準職。則加資之受敎。不必草記。依定式加資也。
정조 7년 · 목
以金鍾秀爲兵曹判書。沈有鎭爲大司諫。洪彥喆爲執義。宋銓爲掌令。李壽咸爲持平。趙恒鎭任希遠爲正言。趙興鎭爲校理。李度謙爲修撰。徐浩修爲弘文提學。吳載熙爲江界府使。○因江陵縣監望筒。敎以本縣物衆地大。素稱大都護。兼以關防重地。爲海門咽喉。所宜十分愼擇。況是前倅身死之代者乎。近日申飭之下。以衰病人首擬。大非爲官擇人之意也。擬望銓官推考。此望筒勿施。更爲擬入。又因江陵縣監望筒。敎以。藉令首擬之人。有坐鎭關防之才。海陸自異。則才還關西。旋赴嶺東。得無非此莫可之嫌乎。在銓家差遣之道。又不容如是苟簡。以傷事面。此望筒勿施。更爲擬入。以李夔爲江陵縣監。
정조 7년 · 강
命抄啓文臣親試。初三日爲之。
정조 7년 · 강
命兵曹判書金鍾秀牌招。傳授命召。
정조 7년 · 목
敎曰。新除授行兵曹判書金鍾秀。卽爲牌招。傳授命召。觀於向日閣班升殿時。已料病勢之差可。比聞益有快減。重臣親年篤老。雖曰難以離捨。此則不然。與山林在世時有異。豈可不將來京第。惟今除命。非出於强所不能之擧也。況本兵之任。專管宿衛。不可一刻暫曠。且況師律所關。處義有不得自由者。以此以彼。豈可遲徊。且聞所居之地。無異部字內。牌去來各別催促。曉鼓前知入。
정조 7년 · 강
命犯夜武監金鼎九科罪。監事李身敬更令發巡。